- उत्पत्ति
- <
- 22
- >

22
अब्राहम उन परीक्षा दा बिळोद वर्णन
1 थ्‍वाळासा समय इन बाद्‍दा, परमेश्वर अब्राहम उन परीक्षा ताकोंडुन, परमेश्वर आऊन से अंदुन, “हे अब्राहम!” अब्राहम उत्‍तर कोट्‍टुन, “हे प्रभु! येन आग्या आद, ना ईल आईन.”✡22:1 इब्रानिगोळ 11:17-19; उत्पत्ति 31:11; निर्गमन 3:4
2 परमेश्वर अंदुन, “तान पार उक मतलब तान धोळ पार इसहाक उक, यार से नी प्रेम ईटत्या, सांगुळ हुडुकु मोरिय्‍याह द्‍याश दा होटोग, अदिक अल आऊक ऊंद पहाळी इन म्‍याकुच जो ना नीनी हेळाईन होमबली माळकु येर्स.”✡22:2 २ इतिहास 3:1
3 दुसरा दिशी अब्राहम व्हातर्‍या जल्‍दी येदकु तान गधा मा हुल्ली कसुसकु तान येढ्‍ढ सेवकगोळ, अदिक तान पार इसहाक उक सांगुळ हुळदुन, अदिक होमबली साटी हुळ्ली सीळदुन; आग होटकु आ जागा अन दी होदुन, यदुर चर्चा परमेश्वर आऊन से माळीदुन. 4 तीसरा दिशी अब्राहम कण्‍ण नेगुकु आ जागा अक दूर टु नोळदुन. 5 अदिक अब्राहम तान सेवकगोळ से अंदुन, “गधा अन हाती ईल्या थाम्‍सकु ईरी; ईव पार अदिक ना अल ताका होगकु, अदिक नमस्‍कार माळकु, बाक नीम हाती वापस बंदेव.”
6 अब्राहम होमबली इन साटी तैयार माळदव हुळ्‍लीगोळ इसहाक उन कय दा हुळसुस बुट्‍टुन अदिक खुद बेक्‍की अदिक कत्ती हुळदुन, अदिक येढ्‍ढु मुंदुर सांगुळ नळु कुरतुर. 7 इसहाक तान आप्‍प अब्राहम से अंदुन, “हे नान आप्‍प?”
आव अंदुन, “हे नान पारा, येन मात आद?”
आव अंदुन, “नोळ, बेक्‍की अदिक हुळ्ली रा आव; लेकीन होमबली साटी म्यांडा अन्द पाड्डा येल आद?”
8 अब्राहम अंदुन, “हे नान पारा, परमेश्वर होमबली इन म्यांडा अन उपाय खुद अच माळ्‍यान.” अदिक आंदुर येढ्‍ढु मुंदुर सांगुळ सांगुळ मुंद नळुतेला होदुर.
9 याग आंदुर जागा मा पोहचुसदुर, यदरी परमेश्वर आऊक हेळीदुन, आग अब्राहम अल वेदी माळकु हुळ्‍लीगोळ इक नीवळुस नीवळुसकु ईटदुन, अदिक तान पार इसहाक उक कटकु वेदी मा ईटदव हुळ्‍लीगोळ म्‍याकुच ईट बुट्‍टुन. 10 बाक अब्राहम कय वाळुसकु कत्ती अक हुळदुन कि तान पार उक बली माळुल. 11 आग यहोवा अन दूत स्‍वर्ग टु कारूकु अंदुन, “हे अब्राहम, हे अब्राहम!”
अब्राहम अंदुन, “नोळ, ना ईल आईन.”
12 यहोवा अंदुन, “आ पार उन मा कय नेगुबाळ, अदिक आऊक येनु माळबाळ; ईग नानी मालुम आगेग्‍याद कि नी परमेश्वर उन भय मान्‍सत्‍या, यतिकी नी नान साटी तान ऊंदलौता पार उक भी बलिदान माळोर साटी तैयार आगेग्‍या.”
13 आग अब्राहम कण्‍ण नेगदुन, अदिक येन नोळदुन, कि आऊन हिंद ऊंद म्यांडा तान सींगगोळ से ऊंद झाळी दा फसुसकु आद; अत: अब्राहम होगकु आ म्यांडा अक हुळदुन, अदिक तान पार उन जागा मा होमबली माळकु येर्सदुन. 14 अब्राहम आ जागा अन हेसुर यहोवा यिरे ईटदुन, मतलब यहोवा उपाय माळावाळा, इदुरसाटी ईंद भी ईद अनकु आगतद, “यहोवा अन पहाळी मा उपाय माळकु आदीत.”
15 बाक दुसरा घन यहोवा अन दूत स्‍वर्ग टु अब्राहम उक कारूकु अंदुन, 16 यहोवा अन ईद वाणी आद, “कि ना तांद अच कसम तिनतीन कि नी जो क्‍याल्‍सा माळ्‍या तान पार, बल्‍की तान ऊंदलौता पार उक भी, बिटीदिल;✡22:16 इब्रानिगोळ 6:13-14 17 ईद कारण ना सहीदा नीनी आशीष कोळाईन; अदिक सहीदा नीन वंश इक तारागण, अदिक समुद्र तट इन रेत इन कनगोळ घाई अनगिनत माळाईन, अदिक नीन वंश तान दुश्‍मनगोळ नगर इन अधिकारी आदार;✡22:17 इब्रानिगोळ 11:12 18 अदिक पृथ्‍वी इन सप्‍पा जातीगोळ नीन वंश इन द्वारा नान से आशीर्वाद प्राप्त माळ्‍यार: यतिकी नी नांद आग्या मान्सकु अदुर पालन माळ्द.”✡22:18 प्रेरितगोळ 3:25; गलातिगोळ 3:16 19 आग अब्राहम तान सेवक उन हाती वापस बंदुन, अदिक आंदुर सप्‍पा बेर्शेबा अक सांगुळ सांगुळ होदुर; अदिक अब्राहम बेर्शेबा दा ईरली कुरतुन.
नाहोर उन वंशज
20 ई मातगोळ बाद्‍दा हिंग आत कि अब्राहम उक ईद समाचार सीक्‍त, “मिल्‍का भी मोय बनसेदुर; आक नीन वार्ट नाहोर उन साटी पार उक जनम कोटार. 21 धोळ पार ऊस, आऊन वार्ट बुज, कमूएल आराम उन आप्‍प, 22 बाक केसेद, हाजो, पिलदाश, यिदलाफ अदिक बतूएल.” 23 बतूएल रिबका अन आप्‍प आदुन. अब्राहम उन वार्ट नाहोर टु मिल्‍का देल ईंदुर येळ पार पैदा आदुर. 24 नाहोर उन रखैल रियूमाह अन भी ईंदुर पार आदुर: तेबाह, गाहम, ताहाश अदिक माकाह.

- उत्पत्ति
- <
- 22
- >

✡22:1 22:1 इब्रानिगोळ 11:17-19; उत्पत्ति 31:11; निर्गमन 3:4

✡22:2 22:2 २ इतिहास 3:1

✡22:16 22:16 इब्रानिगोळ 6:13-14

✡22:17 22:17 इब्रानिगोळ 11:12

✡22:18 22:18 प्रेरितगोळ 3:25; गलातिगोळ 3:16

© 2020 TWFTW